C'EST LI JUS DE SAINT NICHOLAI

LI PREECIERESOiiés, oiiés, seigneur et dames
- Que Dieus vous soit garans as ames -
De vostre preu ne vous anuit !
Nous volommes parler anuit
De saint Nicolai le confés,
Qui tant biaus miracles a fais.
Che nous content li voir disant
Qu'en sa vie trouvons lisant
Que jadis fu uns rois paiiens
Qui marchissoit as crestïens ;
Chascun jour ert entr'eus la guerre.
Un jour fist li paiens requerre
Les crestïens en itel point
Que il ne se gaitoient point ;
Decheü furent et souspris,
Mout en i ot et mors et pris.
Legierement les desconfirent,
Tant qu'en une manoque virent
Ourer un preudomme d'eage
A genous devant une ymage
De saint Nicolai le baron.
La vinrent li cuivert felon,
Mout li firent honte et anui ;
Puis prisent et l'image et lui,
Mout ferm l'adestrerent et tinrent,
Tant que il devant le roy vinrent,
Qui mout fu liés de le victoire.
E chil li conterent l'estoire
Del crestïen, che fu la somme.
« Vilains, dist li rois au preudome,
En chel fust as i tu creanche ?
- Sire, ains est fais en le sanlanche
Saint Nicolai, que je mout aim.
Pour che l'aour je et reclaim
Que nus hom qui l'apiaut de cuer
N'iert ja esgarés a nul fuer ;
Et s'est si bonne garde eslite
Que il monteploie et pourfite
Canque on li commande a garder.
- Vilains, je te ferai larder,
S'il ne monteploie et pourgarde
Mon tresor ; je li met en garde,
Pour ti sousprendre a occoison. »
A tant le fait metre en prison
Et un carquan ou col fremer ;
Puis fist ses escrins deffremer
Et deseure couchier l'image ;
Puis dist, se nus l'en fait damage
Et il ne l'en set rendre conte,
Mis iert li crestïens a honte.
Ensi commanda son avoir,
Tant c'as larrons vint assavoir ;
Une nuit il troi s'assanlerent,
Au tresor vinrent, si l'emblerent.
Et quant il l'en orent porté,
Si leur donna Dieus volenté
De dormir : tés sommes lor vint
Qu'iloeuc endormir les couvint,
Ne sai ou, en un abitacle.
Mais pour abregier le miracle,
M'en passe outre, selonc l'escrit.
Et quant che sot li rois et vit
Que son tresor a desmané,
Lors se tint il a engané.
Le vilain a mener commande ;
Quant il le vit, se li demande :
« Vilains, pour coi m'as tu dechut ? »
A paines respondre li lut
Le preudome, si le menoient
Chil qui d'ambes pars le tenoient ;
L'un le boute, l'autre le sache.
Li roys commande c'on le fache
Morir de mort laide et despite.
« A ! roys, pour Dieu, car me respite !
Anuit mais ! fait li crestïens,
Savoir se ja de ches lïens
Me geteroit sains Nicolais. »
A grant paine l'en fist relais.
Mais issi le conte le lettre
Qu'en se chartre le fist remetre.
Et quant remis fu en prison,
Toute nuit fu a orison ;
Onques de plourer ne cessa.
Sains Nicolais s'achemina,
Qui n'ouvlie pas son serjant ;
As larrons en vint ataignant,
Ses esvilla, car il dormirent.
Et maintenant quant il le virent,
Si furent loeus entalenté
D'esploitier a se volenté ;
Et il, sans point de deporter,
Lor fist arriere reporter
Le tresor, sans point de demeure,
Et mettre l'ymage deseure
Ensi comme il l'orent trouvé.
Quant li roys l'ot ensi prouvé
Le haut miracle du bon saint,
Lors commanda que on li maint
Le preudomme sans lui grever.
Baptisier se fist et lever
Et lui et ses autres paiens.
Preudom fu et bons crestïens ;
Ainc puis n'ot de mal faire envie.
Signeur, che trouvons en le vie
Del saint dont anuit est la veille.
Pour che n'aiés pas grant merveille
Se vous veés aucun affaire ;
Car canques vous nous verrés faire
Sera essamples sans douter
Del miracle representer
Ensi con je devisé l'ai.
Del miracle saint Nicolai
Est chis jeus fais et estorés.
Or nous faites pais, si l'orrés.
Au palais du roi d'Afrique : Auberon, le Roi, le Sénéchal, la statue de Tervagan
AUBERONS LI COURLIUSRoys, chil Mahom qui te fist né
Saut et gart toi et ten barné
Et te doinst forche de resqueurre
De chiaus qui te sont courut seure
Et te terre escillent et proient
Et nos dieus n'onneurent ne proient,
Ains sont crestïen de put lin !

LI ROIS A AUBERONOstés ! pour mon dieu Apolin,
Sont dont crestïen en ma terre ?
Ont il esmeüe la guerre ?
Sont il si hardi ne si os ?

AUBERONS AU ROIRois, tés empires ne teuls os
Ne fu, puis que Noeus fist l'arche,
Con est entree en ceste marche.
Par tout keurent ja li fourrier,
Putain et ribaut et boulier
Vont le païs ardant a pourre.
Roys, s'or ne penses de rescourre,
Mise est a perte et a lagan.

LI ROIS A TERVAGANA ! fieus a putain, Tervagan,
Avés vous dont souffert tel oeuvre ?
Con je plaing l'or dont je vous cuevre
Che lait visage et che lait cors !
Certes, s'or ne m'aprent mes sors
Les crestïens tous a confondre,
Je vous ferai ardoir et fondre
Et departir entre me gent :
Car vous avés passé argent,
S'iestes du plus fin or d'Arrabe.

LI ROIS AU SENESCALSenescaus, a poi je n'esrabe,
Et muir de mautalent et d'ire.

LI SENESCAUS AU ROIA ! roys, nel deüssiés pas dire
Tel outrage ne tel desroi !
N'affiert a conte ni a roi
D'ensi ses dieus mesaesmer ;
Vous en faites mout a blamer.
Mais puisque conseillier vous doi,
Alons a Tervagan andoi
Prier qu'il ait pardon de nous,
A nus keutes, a nus genous,
Si que par sa sainte vertu
Soient crestïen abatu ;
Et se l'onnour devons avoir,
Que il nous en fache savoir
Tel vois et tel senefianche
Ou nous puissons avoir fianche.
En che conseil n'a point d'engan.
Et si prometés Tervagan
Dis mars d'or a croistre ses joes.

LI ROIS AU SENESCALAlons i, puisque tu le loes.
Près de la statut de TervaganTervagan, par melancolie
Vous ai hui dit mainte folie,
Que mieus me venist avoir teutes ;
Mais g'iere plus ivres que soupe :
Merchi vous proi, s'en renç me coupe
A nus genous et a nus keutes.
Sire, li tiens secours me viegne
Et de no loy hui te souviegne,
Que crestïen tolir nous cuident ;
Ja sont espars par me terre ample :
Sire, par sort et par essample
Me demoustre comment s'en wident.
Si le moustre a ton ami,
Par sort ou par art d'anemy,
S'envers aus me porrai resceurre ;
En tel maniere le me di :
Se je doi gaagnier, si ri,
Et se je doi perdre, si pleure.

LI ROISSenescal, que vous est avis ?
Tervagan a plouré et ris :
Chi a mout grant senefianche.

LI SENESCAUSCertes, sire, vous dites voir ;
El rire poés vous avoir
Grant seürté et grant fianche.

LI ROISSenescal, foi que dois Mahom,
Si que tu iés mes liges hom,
Che sort me demoustre et espiel !

LI SENESCAUSSire, foi que je doi vo cors,
S'espielus vous estoit li sors,
Je croi ja ne vous sera bel.

LI ROISSenescal, n'aiés pas peür,
De tous mes dieus vous asseür ;
Jus soit et fieste necaudent.

LI SENESCAUSSire, bien vous croi seur les dieus ;
Mais assés vous querroie mieus,
Se vous l'ongle hurtiés au dent.

LI ROISSenescal, n'aiés pas doutanche !
Ves chi le plus haute fianche :
Se vous aviés men pere mort,
N'averiés vous mais de moi garde.

LI SENESCAUSOr n'ai pas le langue couarde,
Ja seront despondu li sort.
Che qu'il rist primes, c'est vos biens :
Vous vainterés les crestïens
A l'eure que contre aus irés ;
Et s'ot droit s'il ploura aprés,
Car c'est grans dolours et grans piés
Qu'en fin vous le relenquirés :
Ensi avenra entresait.

LI ROISSenescal, cinc cens dehais ait
Quil dist ne qui l'a en pensé !
Mais, foi que doi tous mes amis,
Se li dois ne fust au dent mis,
Ja Mahom ne t'eüst tensé
Que ne te feïsse deffaire.
Cui quaut ? Or parlons d'autre affaire :
Alés, se faites crier l'ost,
Que tout viegnent en me besoigne,
D'Orïent dusqu'en Kateloigne.

LI SENESCAUSOr cha ! Connart, si crie tost.

Connart, à l'extérieur du palaisCONNARSOiiés ! Oiiés ! Oiés, signeur !
Oiés vo preu et vo honneur !
Je faç le ban le roy d'Aufrike :
Que tout i viegnent, povre et rique,
Garni de leur armes, par ban ;
De le terre Prestre Jehan
Ne remaigne jusques al Coine.
D'Alixandre, de Babiloine,
Li Kenelieu, li Achopart,
Tout vegnent garni ceste part,
Et toute l'autre gent grifaigne.
Seürs soit qui c'onques remaigne
Que li roys le fera tuer.
N'i a plus, or poés huer.

Au palais : le Roi, AuberonLI ROISA AUBERON Diva ! Iés tu chaiens, Auberons, mes courlieus ?

AUBERONSSire, veés me chi, ne vous sui mie eskieus.

LI ROISAuberon, au bien courre soies entalentieus !
Va moi par tout semonre Gaians et Quenelieus.
Moustre par tout mes lettres et mon seel apert,
Comment par crestïens ma loys dechiet et pert.
Chil qui demoureront soient seür et chiert
Qu'il et leur oir seront a tous jours mais cuivert.
Va t'en, je te cuidoie ja dehors le banlieue !

AUBERONSSire, n'en doutés ja, nus cameus une lieue
N'est tant isniaus de courre que je ne raconsieue,
Derrier moi ne le meche devant demie lieue.

Sur le seuil de la taverne : le Tavernier, Auberon ; puis a l'intérieur ou sur la terrasse» (v. 290)LI TAVRENIERSChaiens fait bon disner, chaiens !
Chi a caut pain et caus herens,
Et vin d'Aucheurre a plain tonnel.

AUBERONSA ! saint Beneoit, vostre anel
Me laissiés encontrer souvent !

AUBERONS AU TAVRENIERQue vent on chaiens ?
LI TAVRENIERSC'on i vent ?
Amis, un vin qui point ne file.

AUBERONSA conbien ?
LI TAVRENIERSAu ban de le vile.
Je n'en serai a nul fourfait
Ne du vendre ne du mestrait.
Seés vous cha en ceste achinte.

AUBERONSOstes, mais sachiés une pinte,
Si buverai tout en estant ;
N'ai cure de demourer tant,
De moi couvient prendre conroi.

LI TAVRENIERSA cui iés tu ?
AUBERONSJe sui au roy ;
Si port son seel et son brief.

LI TAVRENIERSTien, chis te montera ou chief ;
Boi bien, li mieudres est au fons.

AUBERONSChis hanas n'est mie parfons :
Il fust bons a vin assaier !
Dites, combien doi je paier ?
Je faç que faus, qui tant demeure.

LI TAVRENIERSPaie denier, et a l'autre eure
Aras le pinte pour maaille.
C'est a douze deniers, sans faille :
Paie un denier ou boi encore.

AUBERONSMais le maille prenderés ore
Et au revenir le denier !

LI TAVRENIERSVeus tu faire ja le panier ?
Au mains me dois tu trois partis :
Ains que de chi soies partis,
Sarai bien a coi m'en tenrai.

AUBERONSOstes, mais quant je revenrai,
S'arés un denier pour le pinte !

LI TAVRENIERSPar foi, c'ert a candoille estinte !
Pour noient te pués travillier.

AUBERONSNe me puis a vous awillier,
Se une maille en deus ne caup.

CLIKÉSQui veut un parti, a che caup,
Pour esbanier, petit gieu ?

LI TAVRENIERSAvés oï, sire courlieu ?
Alés euwillier vostre affaire.

AUBERONSSoit pour un parti, a pais faire.

CLIKÉSPour un ? Mais pour canques tu dois !

AUBERONSOr fai dont dire l'oste anchois.

CLIKÉSChe ne seroit mie fourfais.
Distes, ostes, en est il pais ?

LI TAVRENIERSOïl, anchois que nus s'en tourt.

AUBERONSGiete as plus poins, sans papetourt.

CLIKÉSIl s'en vont, n'en ai nul assis.

AUBERONSPar foi, tu n'as ne cinc ne sis ;
Ains i a ternes et un as.

CLIKÉSChe ne sont que set poins, elas !
Con par sui mesqueans adés !

AUBERONSToutes eures giet jou aprés.
Biaus dous amis, coi que tu aies,
Tu n'en goutas et si le paies :
J'ai quaernes, le plus mal gieu !

CLIKÉSHonni ssoient tout li courlieu,
Car tous jours sont il a le fuite.

AUBERONSBiaus ostes, chis vassaus m'acuite ;
Il me dist lait, mais nequedent.

LI TAVRENIERSVa, va, mar vit li piés le dent.

Auberon se rend successivement chez les quatre Emirs lointainsAUBERONSMahom saut l'amiral del Coine,
De par le roy, qui sans essoigne
Li mande qu'en s'aïe viegne !

LI AMIRAUS DEL COINEAuberon, che me di au roy
Je li menrai riche conroi ;
N'iert essoigne qui me retiegne.

AUBERONSMahom te saut et beneïe,
Riches amiraus d'Orkenie,
Par le roy, qui secours te mande !

LI AMIRAUS D'ORKENIEAuberons, Mahom sauve lui !
Va t'ent ; je m'en irai ancui,
Des puis que il le me commande.

AUBERONSChis Mahommés qui tout gouverne
Te saut, riches roys d'Olifferne,
De par le roy, qui te semont !

LI AMIRAUS D'OLIFERNEAuberon, che pués le roy dire
Que g'i menrai tout men empire ;
Ne lairoie pour tout le mont.

AUBERONSAmiraus d'outre le Sec Arbre,
Li roys d'Aïr, Tranle et Arabe,
Pour le guerre des crestïens,
Te mande le secours prochain.

LI AMIRAUS DU SEC ARBREAuberon, le matin bien main
Vous menrai cent mile paiens.

Au palais : Auberon, le Roi, le Sénéchal ; puis, les EmirsAUBERONSRoys, Mahom toi et te maisnie
Saut et gart !
LI ROISEt toi beneïe,
Auberons ! Con as esploitié ?

AUBERONSCertes, sire, tant ai coitié
Par Arrabe et par paienime
C'ainc si grant pule, de le dime,
N'eut nus roys de paiens ensanle,
Comme il vient a toi, che me samble,
Conte et roy et prinche et baron.

LI ROISVa t'en reposer, Auberon.

LI AMIRAUS DEL COINERoys, d'Apolin et de Mahom
Te salu con tes liges hom,
Car venus sui a ten commant ;
Jel doi faire par estouvoir.
li rois Biaus amis, vous faites savoir ;
Tous jours venés quant je vous mant.

LI AMIRAUS DEL COINERois, d'assés outre Pré Noiron,
La terre ou croissent li ourton,
Sui venus pour vostre menache.
A grant tort jamais me harrés :
Venus sui a cauchiers ferrés,
Trente journees parmi glache.

li roisDi, qui sont chil en chele rengue ?

LI AMIRAUS D'ORKENIESire, d'outre Grise Wallengue,
La ou li chien esquitent l'or.
Moi devés vous forment amer,
Car je vous faç venir par mer
Cent navees demon tresor.

LI ROISSegneur, de vo paine ai grant pec.
Et dont iés tu ?
LI AMIRAUS D'OLIFERNERoys, d'outre Mec,
Unes terres ardans et caudes.
Ne sui mie vers vous escars,
Car je vous amain trente cars
Plains de rubis et d'esmeraudes.

LI ROISEt tu qui m'esgardes alec,
Dont iés tu ?
LI AMIRAUS D'OUTRE L'ARBRE SECD'outre l'Abre Sec.
Ne sai comment rien vous donroie,
Car en no païs n'a monnoie
Autres que pierres de moelin.

LI ROISOstés ! pour men dieu Mahommet,
Confait avoir chis me premet !
Bien sai que jamais povres n'iere.

LI AMIRAUS D'OUTRE L'ARBRE SECSire, ne vous mentirai rien :
En no païs emporte bien
Uns hom cent saus en s'aumoniere.

LI SENESCAUSRoys, puisque vo baron vous sont venu requerre,
Faites leur maintenant les crestïens requerre.

LI ROISSenescal, par Mahom, ne leur faurra mais guerre
S'ierent ou mort ou pris ou cachié de le terre !

LI ROISAlés i, senescal ; dites leur de par moi
Que maintenant se mechent sagement en conroi.

LI SENESCAUSSegneur, a tous ensanle vous di de par le roy
Que vous alés fourfaire seur crestïene loy.
Pour crestïens confondre fustes vous chi mandé ;
Che qu'il nous ont fourfait couvient estre amendé.
Alés i maintenant, li roys l'a commandé.

OR PAROLENT TOUTAlons, a Mahommet soiions nous commandé !

Sur le champ de bataille : les Chrétiens, l'Ange, puis, en face d'eux, les EmirsLI CRESTÏEN PAROLENTSains Sepulcres, aïe !
UNS CRESTÏENSSegneur, or du bien faire !
Sarrasin et paien vienent pour nous fourfaire :
Ves les armes reluire, tous li cuers m'en esclaire !
Or le faisons si bien que no proueche i paire :
Contre chascun des nos sont bien cent par devise !

UNS CRESTÏENSSegneur, n'en doutés ja, ves chi vostre juïse :
Bien sai tout i morrons el Damedieu serviche.
Mais mout bien m'i vendrai, se m'espee ne brise :
Ja n'en garira un ne coiffe ne haubers !

UNS CRESTÏENSSegnieur, el Dieu serviche soit hui chascuns offers :
Paradys sera nostres et eus sera ynfers.
Gardés a l'assanler qu'il encontrent no fers !

UNS CRESTÏENS, NOUVIAUS CHEVALIERSSegneur, se je sui jones, ne m'aiés en despit :
On a veü souvent grant cuer en cors petit !
Je ferrai cel forcheur, je l'ai piecha eslit :
Sachiés je l'ochirai, s'il anchois ne m'ochist.

LI ANGELESSegneur, soiés tout asseür,
N'aiés doutanche ne peür :
Messagiers sui Nostre Segneur,
Qui vous metra fors de doleur.
Aiés vos cuers fers et creans
En Dieu, ja pour ches mescreans
Qui chi vous vienent a bandon
N'aiés les cuers se seürs non.
Metés hardiement vos cors
Pour Dieu, car chou est chi li mors
Dont tout li pules morir doit
Qui Dieu aime de cuer et croit.

LI CRESTÏENSQui estes vous, biau sire, qui si nous confortés
Et si haute parole de Dieu nous aportés ?
Sachiés, se chou est voirs que chi nous recordés,
Asseür rechevrons nos anemis mortés.

LI ANGELESAngles sui a Dieu, biaus amis,
Pour vo confort m'a chi tramis ;
Soiés seür, car ens es chieus
Vous a Dieus fait sieges eslieus.
Alés, bien avés commenchié ;
Pour Dieu serés tout detrenchié,
Mais le haute couronne arés.
Je m'en vois, a Dieu demeurés.

LI AMIRAUS DEL COINESegneur, je sui tous li ainnés,
Si ai maint bel conseil donnés,
Creés moi, che sera vos preus :
Chevalier sommes esprouvé ;
Se li crestïen sont trouvé,
Gardés qu'il n'en escap uns seus.

CIL D'ORKENIEEscaper, li fil a putain !
Je ferrai si le premerain.
Mais gardés que nus n'en estorge.

CIL DEL COINESegneur, ne soiés ja doutant
Que jou n'en ochie autretant
Con Berengiers soiera d'orge.

CIL D'OLIFERNESegneur tuëour, entre vous
Ochirrés les ore si tous
Que vous ne m'en lairés aucun ?

CIL D'OUTRE L'ARBRE SECVeés ichi le gent haïe !
Li chevalier Mahom, aïe !
Ferés, ferés tout de commun !
OR TUENT LI SARRASIN TOUS LES CRESTÏENS
Un peu a l'écart : l'Emir d'Orq., puis les autresLI AMIRAUS D'ORQUENIE PAROLESegneur baron, acourés tost !
Toutes les merveilles de l'ost
Sont tout gas fors de che caitif.
Ves chi un grant vilain kenu,
S'aoure un mahommet cornu.
Ochirrons le ou prenderons vif ?

CIL D'OLIFERNEN'en ochirrons mie, par foy,
Ains le menrons devant le roy,
Pour merveille, che te promet.
Lieve sus, vilain, si t'en vien !

CIL DU SEC ARBRESegneur, or le tenés mout bien,
Et je tenrai le mahommet.

Sur le champ de bataille : l'Ange aux chrétiens massacrésLI ANGELESA ! chevalier qui chi gisiés,
Com par estes bon eüré !
Comme or ches eures despisiés
Le mont ou tant avés duré !
Mais, pour le mal k'eü avés,
Mien ensïant, tres bien savés
Quels biens chou est de paradys,
Ou Dieus met tous les siens amis.
A vous bien prendre garde doit
Tous li mons et ensi morir,
Car Dieus mout douchement rechoit
Chiaus qui o lui voelent venir :
Qui de bon cuer le servira
Ja se paine ne perdera,
Ains sera es chieus couronnés
De tel couronne comme avés.

Un peu a l'écart : le Preudom, prisonnier des Emirs, l'AngeLI PREUDOMSains Nicolais, dignes confés,
De vostre home vous prende pes !
Soiés me secours et garans !
Bons amis Dieu, vrai conseilliere,
Soiés pour vostre home veilliere,
Si me wardés de ches tirans !

LI ANGELESPreudom, qui si iés efferés,
Soies en Dieu preus et senés ;
Se t'en mainnent chist traïtour,
N'aies pour çou nule paour ;
En Damedieu soies bien chiers
Et en saint Nicolai aprés,
Car tu aras sen haut confort,
S'en foy te voit seür et fort.

Au palais : les Emirs, le Roi, le Preudom, le SénéchalLI AMIRAUS DEL COINERoys, soies plus liés c'onques mais,
Car te guerre avons mis a pais
Par no avoir et par no sens.
Mort sont li larron, li cuivert,
Si que li camp en sont couvert
A quatre lieues en tous sens.

LI ROISSegneur, mout m'avés bien servi.
Mais ainc mais tel vilain ne vi
Comme je voi illeuc a destre !
De chele cocue grimuche
Et de che vilain a l'aumuche
Me devisés que che puet estre.

LI AMIRAUS D'ORQUENIERoys, pour merveilles esgarder
Le t'avons fait tout vif garder.
Or oiés dont il s'entremet :
A genous le trouvai ourant,
A jointes mains et en plourant,
Devant sen cornu mahommet.

LI ROISDi, va, vilains, se tu i crois.

LI PREUDOMOïl, sire, par sainte crois ;
Drois est que tous li mons l'aourt.

LI ROISOr me di pour coi, vilains lais.

LI PREUDOMSire, chou est sains Nicolais,
Qui les desconsilliés secourt.
Tant sont ses miracles apertes !
Il fait ravoir toutes ses pertes,
Il ravoie les desvoiés,
Il rapele les mescreans,
Il ralume les non voians,
Il resuscite les noiiés.
Riens qui en se garde soit mise
N'iert ja perdue ne maumise,
Tant ne sera abandonnee,
Non, se chis palais ert plain d'or,
Et il geüst seur le tresor :
Tel grasse li a Dieus donnee.
li rois Vilain, che sarai jou par tans.
Ains que de chi soie partans,
Tes nicolais iert esprouvés :
Mon tresor commander li voeil.
Mais se g'i perç nis plain men oeil,
Tu seras ars ou enroués.
Senescal, maine le a Durant,
Men tourmenteour, men tirant ;
Mais garde qu'il soit fers tenus.

Près de la basse-fosse : le Sénéchal, Duran, le Preudom, l'AngeLI SENESCAUSDurant, Durant, oevre le chartre ;
Tu aras ja ches piaus de matre.
durans A foi, mau soiés vous venus !

LI PREUDOMSire, con vo machue est grosse !

DURANSEntrés, vilains, en cele fosse !
Aussi estoit li chartre seule.
Jamais tant que soies mes bailles,
N'ierent huiseuses mes tenailles,
Ne que tu aies dent en geule.

LI ANGELESPreudons, soies joians, n'aies nule paour,
Mais soies bien creans ens ou vrai Sauveour
Et en saint Nicolai,
Que jou de verté sai que sen secours aras ;
Le roy convertiras et ses barons metras
Fors de leur fole loy, et si tenront le foy
Que tienent crestïen... de cuer vrai croi
... saint Nicolai.

Au palais :le Sénéchal, le RoiLI SENESCAUSSire, il est en le cartre mis.

LI ROISOr, senescaus, biaus dous amis,
Tous mes tresors canques j'en ai
Voeil que il soient descouvert,
Et huches et escrin ouvert,
Si metés sus le nicolai.

LI SENESCAUSSire, vo commandise est faite :
N'i a mais ne serjant ne gaite ;
Or poés dormir asseür.

li roisVoire, foi que doi Apolin !
Mais se je perç un estrelin,
Avoir puet li vilains peür !
Trop se puet en son dieu fier !
Or faites tost mon ban crier,
Je voeil qu'il soit par tout seü.

LI SENESCAUSOr cha, Connart ! Criés le ban
Que li tresors est a lagan ;
Mout est bien a larrons keü.

Dans la rue, entre le palais et la taverne : ConnartCONNARS LI CRIERESOiiés, oiiés, segneur trestout !
Venés avant, faites me escout !
De par le roi vous fai savoir
C'a son tresor n'a son avoir
N'ara jamais ne clef ne serre ;
Tout aussi comme a plaine terre
Le puet on trouver, che me sanle.
Et qui le puet embler, si l'emble,
Car il ne le garde mais nus
Fors seus uns mahomés cornus,
Tous mors, car il ne se remue.
Or soit honnis qui bien ne hue !

A l'intérieur de la taverne : le Tavernier, CaignetLI TAVRENIERSCaignet, nous vendons mout petit ;
Va, se di Raoul que il crit
Le vin, le gent en sont saoul.

CAIGNÉSOr cha ! si crierés, Raoul,
Le vin aforé de nouvel,
Qui est d'Aucheurre a plain tonnel.

Dans la rue : Connart, RaoulCONNARSQu'est che, musars ? Que veus tu faire ?
Veus me tu tolir mon affaire ?
Sié cois, car envers moi mesprens.

RAOULÉSQui iés tu, qui le me deffens ?
Di moi ton non, se Dieus te gart.

CONNARSAmis, on m'apele Connart.
Crieres sui, par naïté,
As eskievins de la chité ;
Soisante ans a passés et plus
Que de crier me sui vescus.
Et tu, con as non, je te pri ?

RAOULÉSJ'ai non Raouls, qui le vin cri,
Si sui as homes de le vile.

CONNARSFui, ribaus, lai ester te gille,
Car tu cries trop a bas ton !
Met jus le pot et le baston,
Car je ne te pris un festu.

RAOULSQu'est che, Connart ? Boutes me tu ?

CONNARSOïl, pour poi je ne te frap.
Met jus le pot et le hanap,
Si me claime le mestier quite !

RAOULSOiiés quel lecherie a dite
Qui me roeve crier notorne !
Connart, or ne fai pas le prone,
Que tu n'aies ton peleïç !
Tous jours sont connart bateïç,
Ja n'ierent liet s'on ne les bat.

CAIGNÉSSire, Raoulés se combat,
Il et Connars, pour le mestier.

Le Tavernier sort dans la rueLI TAVRENIERSHo, ho ! segneur, che n'a mestier !
Sié cois, Raoul, et tu, Connart,
Si vous metés en mon esgart,
Vous i gaengnerés andoi.

RAOULÉSJou l'otroi bien.
CONNARSEt jou l'otroi,
Se jou tout perdre le devoie.

LI TAVRENIERSCertes, ains irai droite voie.
De le vile ait chascuns sen ban.
Connart, tu crieras le ban,
S'iers au roi et as eskievins ;
Et Raouls criera les vins,
S'i prendera au mains son vivre.
Pour chou se Raoulés s'enivre,
Ne voel pas c'on vers lui mesprende.
Va, Raoulet, si li amende ;
Ne voeil pas qu'il i ait discorde.

RAOULÉSTenés, Connart, par non d'acorde.
L'uns se doit en l'autre fier.

CONNARSPais en est, va ten vin crier.

RAOULÉSLe vin aforé de nouvel,
A plain lot et a plain tonnel,
Sade, bevant et plain et gros,
Rampant comme escuireus en bos,
Sans nul mors de pourri ne d'aigre,
Seur lie, court et sec et maigre,
Cler con larme de pecheour,
Croupant seur langue a lecheour :
Autre gent n'en doivent gouster !

Dans la rue : Pincedé, RaoulPINCEDÉSAdont en doi je bien gouster,
Puisqu'il est tailliés a no moy !
- Mains lechiere en bevra de moy -
Car je l'ai tous jours a coustume.

RAOULÉSVois con il mengüe s'escume
Et saut et estinchele et frit !
Tien le seur le langue un petit,
Si sentiras ja outrevin.

PINCEDÉSHé ! Dieus ! c'est chi bles de Henin !
Comme il conroie bien un home !

A. l'intérieur de la taverne : Cliquet, Pincedé, Caignet, le TavernierCLIKÉSOr cha ! Pinchedé, willecomme !
Aussi estoie je tous seus.

PINCEDÉSCertes, Cliquet, entre nous deus
Avons mainte fois but ensanle.

CLIKÉSPinchedé, du vin que te sanle ?
G'i ai ja descarquiet me ware.

PINCEDÉSTant qu'il soit deseure le bare,
Ne quier jamais passer le voie.

CLIKETBevons un denier, toute voie.
Saque nous demi lot, Caignet.

CAIGNÉSSire, car contés a Cliquet,
Ains qu'il commenç nouvel escot.

LI TAVRENIERSCliquet, tu devoies un lot
Et puis un denier de ton gieu
Et trois partis pour le courlieu :
Che sont cinc deniers, poi s'en faut.

CLIKÉSCinc denier soient, ne m'en chaut !
Ainc ostes ne me trouva dur.

LI TAVRENIERSCaignet, or le sache tout pur
Pour Pinchedé qui venus est.

CAIGNÉSPar foi, chi a povre conquest,
Car nous n'i gaaignerons waires.

CLIKÉSCaignet, honnis soit or vos traires
Et qui si faussement le sache !
Que quiert si souvent a saint Jake
Hons qui le gent escorche et poile ?

PINCEDÉSAportés nous de le candoille,
Se tant de bien faire savés.

CAIGNÉSOr tost en le paume l'avés !
Tenés, or i a deus deniers.

CLIKÉSAu conter n'iés tu point laniers,
N'au mesconter, s'on te veut croire.

PINCEDÉSVerse, Cliquet, si me fai boire ;
Pour poi li levre ne me fent.

CLIKÉSBe ! boi assés ! Qui te deffent ?
Boi, de par Dieu, bon preu te fache !

PINCEDÉSDieus ! quel vin ! Plus est frois que glache.
Boi, Cliquet ! Chi a bon couvent ;
Li ostes ne set que il vent,
A seize fust il hors anchois.

CLIKÉSSantissiés pour le marc dou cois
Et pour sen geugon qui l'aseme !

PINCEDÉSVoire, et qui maint bignon li teme,
Quant il trait le bai sans le marc.

CAIGNETCliquet, foi que tu dois saint Marc,
Taisiés vous ent, n'en parlés mais !

CLIKÉSMais bevons en bien et en pais ;
Nous avons encor vin el pot
De no premerain demi lot,
S'avons de le candaille ardant.

Entre RasoirRASOIRSEt Dieus vous saut, segneur serjant !
Or ai canques j'ai demandé,
Quant j'ai Cliquet et Pinchedé :
Mout les desirroie a veoir.

CLIKÉSOr cha ! Rasoir, venés seoir,
S'arés de no commenchement.

RASOIRSCertes, segneur, hardiement
Me meterai en vostre otroi :
Nous sommes compaignon tout troi.

PINCEDÉSDonnés li boire viaus, Cliquet.

CLIKÉSVois comme il fait le velouset !
Boi, Rasoir. Bien t'est avenu.
Encor n'avons nous plus venu :
Au premier caup nous as ratains !

RASOIRSHa ! certes, segneur, c'est del mains :
S'il en fussent venu dis lot,
N'eskievasse jou vostre escot.
Sommes nous ore a racointier ?
Caignet, or sache un lot entier :
Se Dieu plaist, bien sera rendu.

CLIKÉSRasoirs a son asne vendu,
Qui si fierement rueve traire.

RASOIRSPar foi, je ne saroie el faire.
Bevons assés, bien sera saus ;
Se nous deviens chaiens vint saus,
Ne sui je gaires esmaiés
Que l'ostes n'en soit bien paiés
Ains demain jour, s'il s'i embat.

PINCEDÉSPar foi, chis a songiet escat,
Qui si parole fierement.

RASOIRSTproupt ! tproupt ! Bevons hardiement,
Ne faisons si le coc emplut.

CLIKÉSRasoirs, nous avommes tant but
Que no drapel en demouront.

CAIGNÉSTenés, Cliquet ; cinc denier sont,
Trois de chest vin et devant deus.

PINCEDÉSEst il tout purs, si t'aït Dieus ?

CAIGNÉSOïl, foi que je doi saint Jake !

CLIKÉSPurs est, enne voire, me vaque ?
Tien, boi, saches mon que tu vens.
Tenés, Rasoir, par uns couvens
Que ne tenistes tel auwen.

RASOIRSCliquet, verse vin a lagan !
S'assaierons de che nouvel,
Il en a encore ou tonnel,
Et nous finerons bien chaiens.

PINCHEDÉSRasoir, as tu mengié herens ?
Tu en as bien te part beüe.

CLIKÉSAins a trouvé cape keüe,
Pinchedé, jel sai, par mes ieus.

RASOIRSTproupt ! troupt ! Ou que soit, passe dieus !
Verse con se che fust cervoise !

PINCEDÉSRasoir, nous comprons vo ricoise,
Qui ne nous est mie commune.
Vous fustes anuit a la brune,
S'estes ore seur vos gaveles.

RASOIRSNon sui, voir, ains sai tés nouveles
Dont grans biens nous porra venir.

PINCEDÉSDont porriés vous bons devenir,
S'on i pooit mettre les mains.

RASOIRSOr bevons plus, si parlons mains,
Car recouvrees sont nos pertes.
Les granges Dieu sont aouvertes ;
Ne puet müer ne soions rique,
Car au tresor le roi d'Aufrique,
A coupe n'a hanap n'a nef
N'a mais ne serrure ne clef,
Ne serjant qui le gart nule eure.
Ains gist uns mahommés deseure,
Ne sai ou de fust ou de pierre :
Ja par lui n'en ora espiere
Li rois, s'on li taut tout ou emble.
Ancui irons tout troi ensamble,
Quant nous sarons qu'il en ert eure.

PINCEDÉSEst che voirs, que Dieus te sekeure ?

RASOIRSEst voirs ? Oïl, par saint Jehan,
Car j'en oï crier le ban
Qu'il n'iert jamais hom qui le gait ;
Mais qui en puist avoir, s'en ait !
Gardés s'on puet chi sus acroire.

CLIKÉSVerse, Pinchedé, fai li boire,
Il a bien dit, une buvee.

PINCEDÉSTien, Rasoir, et une levee
Te doins, quant me verras juer ;
Que ja ne m'en quier remuer :
Toute li premiere soit tieue,
Sel pren, quel eure que je gieue,
Que ja ne tel quier eskiever.
Or m'en souvient : qui vieut juer ?

CLIKÉSPinchedé, hocherons as crois ?

PINCEDÉSMais a le mine, entre nous trois,
Seur che gaaing, a bonne estraine.

CLIKÉSBiaus ostes, preste me une onzainne,
Si devrai dis et set par tout.

LI TAVRENIERSTu mesprens.
CLIKÉSDe conbien ?
LI TAVRENIERSDe mout ;
S'ai paour qu'il ne t'en meskieche.

CLIKÉSOr contés dont chascune pieche.

LI TAVRENIERSTen premier lot, che furent troi.

CLIKÉSHé ! voire.
LI TAVRENIERSEt puis un de l'otroi
Et les trois partis de la perte :
Sanle vous che raison aperte ?

CLIKÉSChe sont cinc, se je voeil encore,
Et onze m'en presterés ore :
Dis et set sont. Vient bien chis contes ?

LI TAVRENIERSCliquet, warde que tu empruntes :
Che pués tu bien de fi savoir
Que je vaurrai bon gage avoir.
Tu iés mout estrains en te cape,
J'ai paour qu'ele ne t'escape,
Ains que tu isses de l'ostel.

PINCEDÉSOstes, ostes, nous savons el !
En autre lievre gist li bus.
Nous avommes cinc deniers bus,
Faisons les tout avant a dés.

CLIKÉSQui en a nul ?
PINCEDÉSJou, uns quarrés,
D'une vergue, drois et quemuns.

RASOIRSJa des voes n'en venra uns !
Ne vous en poist mie, Cliquet.

CLIKÉSNon fait il. Cha venés, Caignet !
Caignet, sés tu que tu feras ?
Tien, ches dés se nous presteras,
S'en pren bien au jeu te droiture.
Il puet caïr tele aventure
Que mieus t'en sera, par mon chief.

CAIGNÉSCliquet, j'en venrai bien a chief.

PINCEDÉSDites, Cliquet, et vous, Rasoir,
Volés vous che vin asseoir,
Ou nous jouerons qui les pait ?

RASOIRSMais qui en puist avoir, s'en ait !
Qui le mains a, si les pait tous !

CLIKÉSCaignet, se Dieus te doinst le tous,
Car nous prestés ore vos dés !

CAIGNÉSTenés, Rasoir, si mes gardés :
Jes fis taillier par eschievins.

RASOIRSA cest caup soit fais tous li vins
Qu'i metriens nous jusc'a demain !

PINCEDÉSDont giet chascuns devant le main.

RASOIRSJou l'otroi.
CLIKÉSEt jou l'otroi bien.

PINCEDÉSVa, de par Dieu, sans mal engien !

RASOIRSSegneur, par foi, g'i voi tous quinnes !

PINCEDÉSOr me doinst Dieus toutes les sines,
Aussi que on les porte vendre !

CLIKÉSCeste caanche est assés mendre,
Pinchedé, que tu gieté as :
A paines i a il nis as !
Bien le doit comprer tes pourpoins !
Pour cinc deniers giete cinc poins :
C'est rieule ; a tant pués tu conter.

PINCEDÉSDehait qui te fera geter !

RASOIRSDroit avés, vous li ferés honte.

CLIKÉSOr metés dont cest seur vo conte :
Ensi s'acordent bonne gent.

PINCEDÉSVeus tu jouer a sec argent ?

CLIKÉSOïl voir.
RASOIRSAussi voeil je, certes.
Ja i ara bourses ouvertes :
Chascuns meche trois lés cel bort,
Et qui giet mieus, si les emport.
Je n'i sai riens autre barat.
Et qui deniers n'a, s'en acat !

CLIKÉSA quel jeu ?
PINCEDÉSA quel que tu veus.

CLIKÉSA plus poins ?
PINCEDÉSSoit, si m'aït Dieus.

RASOIRSJou giet, Dieus le meche en mon preu !

CAIGNÉSAtendés, vous i veés peu !
Je voeil que chis caupons i soit.

PINCEDÉSBien nous fai et bien pren ton droit,
Ne savons autrement tenchier.

RASOIRSDieus ! Douze poins au commenchier !

PINCEDÉSQuaernes, deus : tu en as dis !

RASOIRSTeus tient les dés qui giete pis !
Je le te donroie pour noef.

PINCEDÉSDehait qui t'en donroit un oef
Ne qui de dis perdre le crient !

CAIGNÉSAlumera on vous pour nient ?
Chis est miens, comment qu'il en kieche.
Mais on ne m'i hucast a pieche !
Dehés ait atrais de tel gent !

CLIKÉSCaignés, metés jus no argent,
Tant que nous l'otrions nous troi !

CAIGNÉSCliquet, che n'est mie d'otroi ;
Ains gastés chi grosse candeille
Et toute no maisnie veille,
Pour vo gieu, aval no maison.

PINCEDÉSJou giet - Segneur, il dist raison.
Rasoir, chi n'atendés vous point ?

RASOIRSNon, car tu l'as passé d'un point.

CLIKÉSOr n'a a geter que je seus.
Mais j'en ferai bien onze en deus,
Et li autres soit de bontés !

PINCEDÉSA ! c'est pour nient que vous getés,
Car che fu en wanquetinois !

CLIKÉSToutes eures preng je ches nois.
Car j'ai quaernes et un sis.

PINCEDÉSMet jus l'argent, ains qu'il soit pis,
Avant que tu m'escaufes waires !

CLIKÉSEt c'as tu qui si m'iés contraires ?
En'ai je trois poins plus de ti ?

PINCEDÉSMet jus les deniers, je t'en pri,
Ains que li casee m'esmoeve !

CLIKÉSMaudehé ait qui che me roeve,
Puisc'on voit que seur les dés vient !

PINCEDÉSEnne dis jou che fu pour nient ?
Veus le tu avoir par effort ?

CLIKÉSDÿables ! Que chis me tient fort !
Pour poi qu'il n'esrache me cape !

PINCEDÉSTien de loier ceste soupape !
Je commenç, car mius de ti vail.

CLIKÉSEt pour itant le te rebail,
Or pués veoir que je te dout !

CAIGNÉSSire, sire ! Vous perdés tout !
Acourés tost, nos wage empirent !
Car cist ribaut tout se descirent,
Et si n'ont drap qui gaires vaille !

LI TAVRENIERSQu'est che, Cliquet ? Est che bataille ?
Laisse le tost, et tu lais lui !
Si vous alés seoir andui,
Bien ara chascuns se raison.
Rasoir, contés nous l'ocoison,
Vous savés bien li quels a tort.

RASOIRSSire, bon est c'on les acort,
Car li noise ne me conteke.
Demandés Caignet li quels peke,
Que ja n'i ait de mot menti.

CLIKÉSCaignet, il le met bien en ti.

PINCEDÉSEt jou ja issir ne m'en quier.

CAIGNÉSOr metés dont seur l'eschekier
Les deniers, qu'il i soient tuit.

CLIKÉSCertes, ves les chi trestout uit.
Or jugiés si comme a ami.

CAIGNÉSSegneur, vous l'avés mis seur mi.
Sachiés je n'i voeil perdre rien :
Toutes eures sont cist doi mien
Et les sis partés entre vous,
Car se li uns les avoit tous,
Che seroit ja uns mautalens.
Et tu, Cliquet, verse vin ens,
Si donne aboire Pinchedé :
Jel voeil que soiés acordé,
Puisqu'il est en men jugement.

CLIKÉSPinchedé, je le vous ament ;
Par acorde le vin vous doins.

PINCEDÉSCliquet, et je le vous pardoins ;
Bien sai que vins le vous fist faire.

CLIKÉSSegneur, or parlés d'autre afaire,
Si que chaiens chascuns s'aquit.
Il est mout passé de le nuit,
S'est bien tans d'aler a la brune,
Car esconsee est ja li lune,
Et chi ne gaaignons nous rien.

RASOIRSOstes, car le nous faites bien !
Un poi de deniers vous devons,
Mais ailleurs le gaaing savons,
Ou mout sera grans li conqués,
Car nous prenderons tout a fes
La ou nous savons le tresor.
De grant plates d'argent et d'or
Avra chascuns son col carchiet.
Faire voeil a vous un marchiet,
Si bon que ainc ne fistes tel :
Car cha dedens, en vostre ostel,
Soustoiterés nostre gaaing,
Si que vous en serés compaing ;
Partirés et jeterés los
Et chi sus querrés nos escos ;
Del paier n'est nule peürs.

LI TAVRENIERSPuis jou estre dont asseürs
De chou que Rasoirs chi me conte ?

CLIKÉSSire, se Dieus me gart de honte,
De meskeanche et de prison,
C'on ne nous prengne a occoison,
Que nous ne soions tout pendu,
Si tres bien vous sera rendu
Que d'or fin arés plain un bac.
Mais faites nous prester un sac,
Ou ens meterons nous l'avoir.

LI TAVRENIERSCaignet, fai leur un sac avoir,
Car, se Dieu plaist, bien sera saus.

CAIGNÉSTien, Cliquet, chis tient deus mencaus.
Alés, que Dieus vous ramaint tous !

PINCEDÉSOstes, a Dieu ! Priés pour nous,
Que no cose anuit bien nous viegne.

LI TAVRENIERSA foi, segneur, Dieu en souviegne !

Dans la rue, vers le palais : Rasoir, Pincedé, CliquetRASOIRSPinchedé, tu sés mout de l'art :
Va tost coiement cele part
Pour espïer se li roys dort.

PINCEDÉSOr tost ! fil a putain, larron,
Car li roys dort et si baron
Si ferm que s'il fussent tout mort.

Dans la chambre du trésorRASOIRSCliquet, peu prisa son catel
Qui a cest cornu menestrel
Commanda si bele ricoise.

CLIKÉSRasoir, che bon escrin pesant
Prendés, car che sont tout besant.

RASOIRSA ! vif dïable ! Que il poise !
Pinchedé, met che sac plus pres :
Chis escrins poise comme uns gres !
Pour un petit qu'il ne me crieve.

PINCEDÉSRue chaiens tout a un fais,
N'ai talent que l'escrin i lais ;
J'aim mieus assés que je m'en grieve.
Chi voeil jou esprouver me forche :
Ne voeil c'autres de moi l'en porche,
Encarkiés le moi, s'i vous siet.

RASOIRSPren, nous t'aiderons toute voie.

CLIKÉSOr nous metons dont a le voie,
Entreus que si bien nous en chiet.

A la porte de la taverne : les voleurs, le TavernierRASOIRSOstes, ostes, ouvrés nous l'uis !
Vos sas ne revient mie wis,
Ne vous volons pas dechevoir.

LI OSTESA foi, bien vegniés vous, segneur !
Or tost, Caignet, aïe leur !
Tés hom fait bien a rechevoir.
A l'intérieur : les voleurs, le Tavernier, Caignet
PINCEDÉSSegneur, jou ai eü grant fais :
Che ne seroit mie fourfais,
Se je buvoie a ceste laisse.

CLIKÉSDehait qui cest envïal laisse !
Car bons vins tous mes maus aliege.

LI OSTESSegneur, et biau fu et bon siege
Alés vous, onques n'en doutés,
Et vin qui n'est mie boutés,
Ains crut en costiere de roche.

RASOIRSCaignet, abaisse un poi le broche,
Si nous laisse taster au tourble.

CLIKÉSBiaus ostes, et candaile double
Nous faites aporter avoec.

LI TAVRENIERSIl n'en venra mie senoec,
Si con je pens et adevin.

CAIGNÉSSegneur, ves chi candaile et vin,
Mieudres que il ne fu deseure.

RASOIRSA foi, beneoite soit l'eure
Que si fait vins fu entonnés !

CLIKÉSCaignés, or tost nous en donnés,
Car bien seront no gage quite.
Hé ! Dieus, con chis vins nous pourfite !
Or primes sommes assenés !
Dehait n'en bevera assés !
Nous avons hanap de biau tour.

PINCEDÉSLaissiés courre che vin entour,
Je li paierai ja un dap.

CLIKÉSHé ! boi, si laisse le hanap !
Ne troeves qui le te deffenge !

PINCEDÉSHé ! Dieus, chi a bonne vendenge,
Mais je n'en puis men soif restaindre.

CAIGNÉSRouvés me vous mes dés ataindre ?

RASOIRSOïl, cilluec tiengnent lor lieu !

PINCEDÉSVoir as dit, jouerons bon gieu.

CLIKÉSPinchedé, il est bien ou prendre.

RASOIRSBa ! pour jouer et pour despendre
Acreommes nous seur le hart.

PINCEDÉSRasoir, jouerons a hasart ?
J'ai plain poing de mailles de musse.

RASOIRSOïl voir, onques ne m'en husse ;
Meche chascuns a bonne estrine !

CLIKÉSDont soit a hasart, en le mine !
Je prenç, prengne chascuns le sieue.

PINCEDÉSCeste est bien au moy de le tieue.
rasoirs Et ceste, se g'i seuç lignier.

LI TAVRENIERSSegneur, or doi jou apongnier ?
Mais mout bien nous en convenra !

CLIKÉSOstes, quant au partir venra,
Bien i sera vos drois gardés.

PINCEDÉSRasoir, commenche pour les dés
Ne ja nus l'eschekier ne moeve.

RASOIRSDehait qui remuer le roeve !
Car il siet le plus droit del mont.

CLIKÉSAins geteroie contremont,
Car il siet plus haut devers ti.

PINCEDÉSCertes, Cliquet, tu as menti :
Un marc d'or i ait au grant pois !

RASOIRSMet enmi l'eschekier un pois :
Il acourra cha a droiture.

CLIKÉSGiete tost, soit en aventure !

PINCEDÉSIl s'en vont ! Gardés qu'il i a !

CLIKÉSPar foi, set poins.
RASOIRSQuia ! Kia !
Chil deriere viennent du mains !

PINCEDÉSRasoir, ains te sue li mains,
Frote le un petit a le pourre ;
Si me fai ensi les dés courre :
Sissnes, cinc..., j'en ai dis et set !

CLIKÉSHonnis soie se je regiet !
Metons, Rasoir, il a les dés.

RASOIRSPour Dieu, Cliquet, or i wardés !
Car il set les dés asseïr.

CAIGNÉSA che jeu doit on cler veïr :
Che n'est mie as aniaus de voirre.
Cliquet, met chi ceste candaile,
Si aras plus clere veüe.

CLIKÉSCaignet, a caanche keüe
Aras un denier de chascun.

CAIGNÉSMais vous me donnés de quemun
Trois de ches deniers qui sont rouge.

PINCEDÉSAvés oï de chel augouche ?
Fineroit il ore jamais ?

LI OSTESCaignet, lais les jouer en pais !
Plus atenç jou en eus de bien.

RASOIRSOstes, vous n'i perderés rien,
Car je serai chi en vo lieu.

LI TAVRENIERSSoiés en pais !
PINCEDÉSSegneur, jou gieu :
J'ai les dés, je giet pour tous cheus.

CLIKÉSGiete ! Dieus te doinst set en deus !

PINCEDÉSA defoit ! Mais hasart ou seize !
Hasart, Dieus !
RASOIRSAins avommes treize !
Or te donriemmes nous hasart.

PINCEDÉSA deffoy, segneur ! Dieus m'en gart !
Escapar ! de par saint Guillaume !

CLIKÉSC'est pour nient ! Tout enmi le paume
Les hocherés, comment qu'il tourt.

PINCEDÉSCliquet, or me tiens tu trop court :
Lais me viaus geter, se tu dois.

CLIKÉSGiete, en hochant, devant les dois.
Un hasart, par me meskeanche !

PINCEDÉSAins ai uit poins en me keanche !
C'est mieus de hasart toute voie.

CLIKÉSCertes, tu te couvris d'un troie ;
Es autre deus eut as et quatre.

PINCEDÉSOr laissiés treize a uit combatre,
Tost ira la ou aler doit.

CLIKÉSVoire, honni ssoient chil doit
Qui si souvent sont remué !

PINCEDÉSDieus ! Un plus : s'arai bien joué !
Set n'eüsse je mie pris.

CLIKÉSOr seroient treize de pris,
S'il voloient venir a nous !

PINCEDÉSA ! sains Lienars, chu desous !
Si seroit li affaires plains.

CLIKÉSSains Nicolais, un tout seul mains !

PINCEDÉSVes chi uit, che sont mi ami !
Puis je tous ches sakier a mi ?
Chi a assés bele couvee.

RASOIRSPinchedé, je prenç me levee,
Que vous orains me promesistes ;
Et mout bien en couvent mesistes
Que che seroit au premier gieu.

PINCEDÉSHé ! C'as tu dit, anemi Dieu ?
Ceste levee vaut cent livres !
Cuidas tu dont que je fusse ivres,
Quant le levee te premis ?
Che fu au jeu de pairesis.
Quant nous jouerons au vin croistre...

RASOIRSPinchedé, or du bien escroistre !
Je ne t'en donroie deus oés.

PINCEDÉSRasoir, enn'est chou a vo oés ?

CLIKÉSOïl voir, che cuidiemes nous !

PINCEDÉSMale leeche en aiés vous
D'ensi nos deniers esciekier !

RASOIRSDe canque il a seur l'eschekier
Seras tu ja mout tost seneuc.

PINCEDÉSDont m'en porteras tu avoec,
Par foi, que ja n'en aras mains !

RASOIRSLais les !
PINCEDÉSMais tu ostes tes mains,
Que je ne te crieve les ieus !

CAIGNÉSSire, cist resont par caveus !
Oés comme il fierent grans caus !

LI TAVRENIERSQue c'est ? Pinchedé, iés tu faus ?
Lai le tost, et tu lui, Rasoir,
Si vous alés andoi seoir !
Bien sai dont li affaires vient :
Metre seur mi vous en couvient,
Ne voeil pas vers vous entreprendre.

PINCEDÉSJou l'otroi, sans les besans prendre.

RASOIRSEt jou, mais mout le faç pesans.

LI TAVRENIERSCliquet, pren trestous ches besans,
Si les regetés en che coffre.

CLIKÉSJa n'en arés mains que vo offre :
Ves les chi tous, je n'i voi el.

LI TAVRENIERSPar foi, or sommes nous yevel ;
Comme devant resoit communs.
Or en prengne se part chascuns !
Que doit que vous tant atendés ?

RASOIRSOstes, un petit entendés !
Nous sommes auques travilliet,
S'avommes toute nuit veilliet.
Bien partirommes comme ami,
Mais nous arons anchois dormi.

Au palais : le Sénéchal, le RoiLI SENESCAUSAhi ! Apolin et Mahom !
Che m'iert ore an avisïon
Del grant tresor le roy meïsmes
Que ne pooit estre rescous,
Ains fondoit le terre desous,
Si s'en aloit droit en abisme.
N'iere liés si l'arai veü.

LI SENESCAUS AU ROIA ! roys, con il t'est meskeü !
Mout est faus qui ne te conseille.
Lieve sus, roys desconfortés !
Car tes tresors est emportés.

LI ROISQu'est chou ? Pour Mahom, qui m'esveille ?
Senescal, qu'est che que tu dis ?

LI SENESCAUSRoys, tu iés povres et mendis,
Mais ne le dois nullui requerre,
Quant le grigneur avoir qui fust
Commandas un home de fust.
Ves le la ou il gist a terre.

LI ROISSenescal, as me tu dit voir
Que j'aie perdu mon avoir ?
Che m'a fait li vilains kenus
Qui l'autrier me vint sarmonner.
Fai le devant moi amener,
Car ses juïsses est venus.
Près de la basse-fosse : le Sénéchal, Duran, [le Preudom]
LI SENESCAUSO tu, Durant li charteriers,
Vit encore tes charteriers ?
Li rois a talent qu'i le voie.

DURANSOïl. Cha ! vilains ! A vo honte
Je vous ferai ancui sans conte
Passer trois pas de male voie.Au palais : le Roi, Duran, le Preudom
Rois, ves le chi. Ja Dieu ne plache
C'autres de moi justiche en fache :
Je le te pri en guerredon.

LI ROISVilains, chi a malvais restor
De toi contre mon grant tresor.
Mout m'as chier vendu ton sermon ;
Tes dieus ne te puet mais tenser.
Durant, or del bien pourpenser
Cruel mort a sen cors destruire.

DURANSSire, liés sui c'on le me livre.
Je le ferai en morant vivre
Deus jours, anchois que il parmuire.

LI PREUDOMA ! rois, cor nel tien en despit !
Car me donnés hui mais respit
C'on ne m'ochie ne travaut !
Encore est Dieus la ou il seut,
Qui bien me secourra, s'il veut.
Un jour de respit cent mars vaut,
Mainte guerre en est mise a pais.

LI ROISQue caut, Durant ? Laisse le hui mais,
Et le matin le me ramaine.

DURANSArriere, vilain ! Au lïen !
Si fussent ore crestïen
Entré en peneuse semaine !
A la basse-fosse : Duran, le Preudom, l'Ange
LI PREUDOMSains Nicolais, bons eürés,
A cest besoing me secourés,
Car venus sui a le parsomme.
Se le forche ont mi anemi,
Au besoing voit on son ami.
Sire, dont secourés vostre home,
Seur cui chis rois paiens s'avive ;
Ne veut souffrir que je plus vive.
A le matin est mis mes termes,
Se li tresors n'est raportés.
Sire, che dolant confortés
Qui s'ochist en plours et en larmes.

DURANSPar Dieu, vilains, or i parra
Ancui quant il vous convenra
Aprendre un mestier si peneus !
Peu pris vo dieu et vo apel ;
Je vous ferai ja un capel
D'une corde plaine de neus.

LI PREUDOMSains Nicolais, le tien secours !
Car chis termines est mout cours
Que chis anemis me promet.
Sains Nicolais, car me regarde !
Je me sui mis en vostre garde,
Ou nule chose ne maumet.

LI ANGELESDiva ! biaus crestïens, tais te, ne pleure !
De che dont iés desous seras deseure.
Prie saint Nicolai qu'il te sekeure,
Et il te secourra en petit d'eure.
Sueffre hardiement te mesestanche,
S'aies saint Nicolai en ramembranche !
Ne te couvient avoir nule doutanche,
Sains Nicolais pourcache te delivranche.
Se tu l'as bien servi desi a ore,
Ne te recroire mie, mais serf encore,
Onques de ceste pluie ne te ressore.
Qui pour Dieu se traveille, bien li restore.

A la taverne : saint Nicolas, Pincedé ; puis Rasoir, Cliquet, le Tavernier, CaignetSAINS NICHOLAISMaufaiteour, Dieu anemi,
Or sus ! Trop i avés dormi.
Pendu estes sans nul restor !
Mar i emblastes le tresor,
Et l'ostes mal l'a couveillié !

PINCEDÉSQu'est chou ? Qui nous a esvillié ?
Dieus ! con je dormoie ore for !

SAINS NICHOLAISFil a putain, tout estes mort !
Or l'eure sont les fourques faites,
Car les vies avés fourfaites,
Se vous mon conseil ne creés.

PINCEDÉSPreudom qui nous as effreés,
Qui iés, qui tel paour nous fais ?

SAINS NICHOLAISVassal, je sui sains Nicolais,
Qui les desconseilliés ravoie.
Remetés vous tout a le voie,
Reportés le tresor le roy.
Mout par feïstes grant desroi
Quant l'osastes onques penser.
Bien deüst le tresor tenser
L'image qui estoit sus mise.
Gardés tost qu'ele i soit remise,
Que remis i soit li tresors,
Si chier que vous avés vos cors,
Et metés l'ymage deseure.
Je m'en vois sans nule demeure.

PINCEDÉSPer signum sancte cruchefis,
Cliquet, que vous est il avis ?
Et vous, qu'en dites vous, Rasoir ?

RASOIRSPar foi, moi sanle que dist voir
Li preudom, mout m'en est a ente.

CLIKéSEt vis m'est grant dolour en sente,
Ainc mais homme tant ne cremi.

LI OSTESSegneur, je n'en trai nient a mi,
Se vous avés fait desraison.
Mais widiés me tost me maison
Car n'ai cure de tel gaaing.

PINCEDÉSOstes, ja fustes vous compaing,
Puisque che vient au dire voir ;
Et du pechié et de l'avoir
Devés avoir droite parchon.

LI TAVRENIERSOr hors ! fil a putain, glouton !
Volés me vous blasme acueillir ?
Caingnet, va ten escot cueillir,
Puis les met hors de mon ostel.

Caignet et CliquetCAIGNÉSOr cha ! Cliquet, il n'i a el,
Delivrés vous de ceste cape !
Ja n'iert sans noise ne sans frape
Hom qui si faite gent rechet.

CLIKÉSQuans deniers doi jou ?
CAIGNÉSDis et set :
Cinc du vin et douze du prest.
Ou Pinchedés et Rasoirs est ?
Or laisse te cape pour tout.

CLIKÉSCaignet, tu te fais mout estout.

CAIGNÉSPour coi ? En'ai je bien conté ?
Encor te fai je grant bonté,
Se je daigne te cape atraire !

CLIKÉSDe gage prendre et de mestraire
N'a ten pareil jusques au Dan !

CAIGNÉSOr poés aler au lagan !

Dans la rue : les voleursPINCEDÉSSegneur, or est pis que devant :
Anemis nous va enchantant
Qui nous cuide faire honnir.
Avoirs puet aler et venir ;
Mais s'on nous escille et deffait,
Nous ne serons jamais refait.
Honnis soit ore tés raarchiés !

RASOIRSTenés, Pinchedé, rencarchiés !
Tu l'aportas, remporte l'ent !

CLIKÉSAncui verras l'oste dolent :
Il a pis conté qu'il ne cuide,
Car ses sas a fait une wide !

PINCEDÉSSegneur, or creés m'estoutie !
Prengne chascuns une pugnie
De ches besans, ja n'i parroit !

CLIKÉSTais te, faus ! Il nous mesquerroit,
S'en porriemes estre repris.

Dans la chambre au trésorRASOIRSMet le chi, car chi fu il pris,
Si remet l'ymage deseure.

PINCEDÉSOr jus ! Maloite soit li eure
Que je vous encarquai anuit !

De nouveau, dans la rueCLIKÉSPinchedé, or ne vous anuit !
Mais creés si fol con je sui :
Que chascuns voit hui mais par lui ;
Li quels que soit iert ëuereus.

PINCEDÉSSoit, certes. rasoirs Soit, si m'aït Dieus,
Car jamais bien ne nous querroit.
J'ai espiié une paroit
Que j'arai ja mout tost crosee,
Pour le ware d'une espousee
Qu'est en une huche de caisne.

CLIKÉSSegneur, et je m'en vois a Fraisne,
Un petit dela Gaverele.
Se je puis faire me querele,
Li maires i ara damage.

PINCEDÉSCliquet, li mairesse est mout sage,
Si te connistra au passer.
Ne me voeil pas si lonc lasser :
Chi pres, jusqu'a une ruee,
Ai espïet une buee
Que j'aiderai a rechinchier.

RASOIRSPinchedé, or du bien pinchier !

PINCEDÉSDieus nous ramaint a plus d'avoir !

RASOIRSA Dieu, Cliquet !
CLIKÉSA Dieu, Rasoir !

Dans la chambre du roi : Le Roi, le SénéchalLI ROISA ! Mahom, a bien advertis
Che qu'en dormant m'iert ore avis,
Et Tervagan a bien l'espele !
Tout faisoie ore a moi venir
Mes haus barons pour court tenir,
S'avoie couronne nouvele.
Senescal, dors tu ou tu veilles ?

LI SENESCAUSSire, anchois songoie merveilles ;
A bien me soit il despondu !
Mout iere en dormant confortés,
Car li tresors iert raportés
Et li laron ierent pendu.

LI ROISHa ! senescal, gardés i viaus !

LI SENESCAUSSire, mes songes est espiaus,
Car li tresors est revenus,
Plus grans que il ne fust emblés
- Che m'est avis qu'il est doublés -
Et li sains Nicolais gist sus !

LI ROISSenescal, gabes me tu donques ?

LI SENESCAUSRois, si grans tresors ne fu onques :
Il a passé l'Octevïen,
Tant n'en ot Cesar ni Eracles.

LI ROISOstés ! comme est grans chis miracles !
Alés tost pour le crestïen !

A la basse-fosse : le Sénéchal, Duran, le PreudomLI SENESCAUSDurant, met le preudome hors,
Il n'a mais garde de ton cors.
Que vaurroit ore li chelers ?

DURANSOr cha ! vilains, mout par fui faus
Qui ne vous pendi par les paus
Et saquai les dens maisselers.

Au palais : le Sénéchal, le Preudom, le Roi, DuranLI SENESCAUSRois, ves le chi, je le t'amain ;
En ton plaisir et en ta main
Est ou del morir ou del vivre.

LI PREUDOMSains Nicolais en cui je croi
Ne de toi servir ne recroi,
Garis hui mon cors et delivre !
Pren hui de ton home conroi,
Atempre l'ire de chel roi
Qui mon cors promet a deffaire,
Tant par est seur moi engramis !

LI ROISOr me di, crestïens, amis,
Crois tu dont qu'il le peüst faire ?
Crois tu qu'i me puist desloier ?
Crois tu qu'il me puist renvoier
Mon tresor ? En iés tu si fers ?

LI PREUDOMA ! rois, pour coi ne seroit kieles ?
Il consilla les trois pucheles,
Si resuscita les trois clers ;
Je croi bien qu'il te puist venquir
Et faire te loi relenquir,
Dont te dois estre a faus tenus.
En lui sont tout bien semenchié.

LI ROISPreudom, il a bien commenchié,
Car mes tresors est revenus ;
Assés sont li miracle apert,
Puisqu'i fait avoir che c'on pert.
Mais je n'en creïsse nului !

LI ROISSenescaus, que vaurroit mentirs ?
En lui est mes cuers si entirs
Que jamais ne querrai autrui.

LI SENESCAUSCertes, rois, parler n'en osoie,
Mais en mon cuer mout vous cosoie
Que piecha ne le m'aviés dit,
Que mout grant volenté en ai.

LI ROISPreudon, va pour saint Nicolai ;
Son bon ferai sans contredit.

LI PREUDOMDieus, aourés en soies tu
Que de te grasce as ravestu
Cest roy qui encontre toi ert !
Sire, faus est qui te mescroit
Et qui de toi servir recroit,
Car te vertus reluist et pert.
Rois, giete te folie puer,
Si te ren de mains et de cuer
A Dieu, qu'il ait de toi pitié,
Et au baron saint Nicolai !

DURANSCrestïens, crestïens, duel ai
De chou que tant ai respité.

LI ROISSains Nicolais, je me rent chi
En te garde et en te merchi,
Sans fausseté et sans engan.
Sire, chi devieng jou vostre hom,
Si lais Apolin et Mahom
Et che pautonnier Tervagan.

LI SENESCAUSRois, tout ensi que tu as fait,
M'ame et mon cors trestout a fait
Doins saint Nicolai le baron ;
Si lais Mahom et Apolin,
Tout leur parage et tout leur lin
Et Tervagan, cel ort larron.

LI AMIRAUS DEL COINERois, puisque tu convertis iés,
Nous, qui de toi tenons nos fiés,
Aussi nous convertirons nous.

LI AMIRAUS DEL COINESegneur, metés vous a genous ;
Si con je fai, faites tout troi.

LI AMIRAUS D'ORQUENIEJou l'otroi bien.
LI AMIRAUS D'OLIFERNEEt jou l'otroi.
Que tout soions bon crestïen,
Saint Nicolai obedïen,
Car mout sont grandes ses bontés.

LI AMIRAUS D'OUTRE L'ARBRE SECSegneur, onques ne m'i contés,
Car je n'oç goute a cheste oreille.
Maudehait qui che me conseille
Que je deviegne renoiés !
A ! rois, car fusses tu noiés
Comme falis et recreans,
Que devenus iés mescreans !
Fourfait as c'on t'arde ou escorche !
Toi ne ton savoir ne te forche
Ne pris mais vaillant un espi.
Garde de moi, je te deffi
Et renç ton hommage et ton fief.

LI ROISOr tost, baron ! Car par mon chief
Je voeil que, maleoit gré soen,
Fache mon plaisir et mon boen ;
Metés le a terre par effors.

LI AMIRAUS D'ORQUENIEOr cha ! segneur, il est mout fors ;
Il le vous convenra sousprendre.

LI AMIRAUS D'OUTRE L'ARBRE SECFi ! mauvais ! Me cuidiés vous prendre,
Tant que Mahom ches bras me sauve ?
Fuiés, mauvais chevalier fauve !
Poi pris ne vous ne vo engien.

CIL D'OLIFERNEVous en venrés, car je vous tien !

CIL D'ORKENIERois, ton traïtour ves le chi.

CIL DU SEC ARBREA ! rois, pour Mahommet, merchi !
Ne me fai mes dieus renoier !
Fai me anchois le teste soier
Ou mon cors a cheval detraire.

LI ROISPar mon chief, il vous convient faire
Si comme moi, che sachiés bien.

CIL DU SEC ARBRESains Nicolais, c'est maugré mien
Que je vous aoure, et par forche.
De moi n'arés vous fors l'escorche :
Par parole devieng vostre hom,
Mais li creanche est en Mahom.

Dans la mahomerieTERVAGANSPalas aron ozinomas
Baske bano tudan donas
Geheamel cla orlaÿ
Berec .he. pantaras taÿ.

Auprès du RoiLI PREUDOMRois, que voloit il ore dire ?

LI ROYSPreudom, il muert de duel et d'ire
De che c'a Dieu me sui turkiés ;
Mais n'ai mais soing de son prologe.
Senescal, de le synagoge,
Alés, si le me trebuchiés !

Dans la mahomerieLI SENESCAUSTervagan, du ris et du pleur
Que feïstes, par vo doleur
Verrés par tans le prophesie !
Ces escaillons me mescontés !
Or jus ! Mal soiés vous montés !
Ne vous prisons une vessie.

Auprès du RoiLI SENESCAUS AU ROYRois, je l'ai mout mal atisiet.

LI ROYSPreudons, or serons baptisiet,
Si tost que nous porrommes plus ;
De Dieu servir me voeil vanter.

LI PREUDOMA Dieu dont devons nous canter
Hui mais :Te Deum laudamus.
CHI FINE LI JEUS DE SAINT NICOLAI QUE JEHANS BODIAUS FIST. AMEN.
